De druntere Tabölln åls a Iwersicht zoigt, wej dasse de Vokale in Groussn und Gånzn entwicklt hom. Ålle Oanzlhaitn und Fainhaitn han ower niat ågem, und aa niat d Zwilautt und ånders, wosse as de Konsonantn-Vokalisierunga (vo lr und n) dagem hout. Gnauers und mejerer zo de sprouchliche Entwicklunga findts in Gsatzl zo deane. In Mittlpunkt stejt d Entwicklungslinie zon Boarischn hi, es Rundumadum wird ower aa afzoigt. Baispül fir de oanzlna Dialektgruppm findts in de zwoa groussn Tabölln waiter drunt. D Lautt han in Groussn und Gånzn normalschriftle gschrim. Da Långstrich (Makron) - baispülswais ā - stejt fir långe Vokale. ǝ is da ålte Schwa-Laut, ë is a offnerer e-Laut (germanischs e), dageng is e a gschlossnerer (Primär-Umlaut). D Zwilautt ei und eu stenga fir e-i und e-u. Firs Boarische wird d Wikipedia-Boarische Umschrift hergnumma. D Hümmlsrichtunga moana en gånzn boarischn Sprouchraum. De larn Zölln song as, dasse dou nix mejer (grouß) vaendert hout. 